《送秋 其一》
清代·汤储璠

送春犹可过，送秋将奈何。我于春风苦无分，惟秋与我同轗轲。

而今并此舍之去，吁嗟吾意其蹉跎。即今眼前论离别，我是主人秋是客。

我生况无百年身，秋还作主我作宾，非人送秋秋送人。

作者简介：汤储璠，字茗孙，临川人。嘉庆辛未进士，官内阁中书。有《布帆无恙草》、《忍冬小草》、《长秋馆咏史诗钞》。